81A Seregek Urának szava szól. 2Ezt mondja a Seregek Ura: Féltem a Siont, nagyon féltem. Nagy haragra indultam, annyira féltem őt! 3Ezt mondja az Úr: Visszatérek a Sionra, és Jeruzsálemben fogok lakni. Akkor Jeruzsálemet igaz városnak nevezik, a Seregek Urának a hegyét pedig szent hegynek. 4Ezt mondja a Seregek Ura: Fognak még öregemberek és öregasszonyok üldögélni Jeruzsálem terein, és mindegyiknek bot lesz a kezében, mert magas kort érnek meg. 5A város terei megtelnek fiúkkal és leányokkal, akik vígan játszadoznak a tereken. 6Ezt mondja a Seregek Ura: Bár lehetetlennek tűnik a megmaradt nép számára, hogy ez így lesz abban az időben, az én számomra nem lehetetlen - így szól a Seregek Ura. 7Ezt mondja a Seregek Ura: Én kiszabadítom népemet napkelet földjéről és napnyugat földjéről. 8Hazahozom őket, és Jeruzsálemben laknak; az én népem lesznek, én pedig Istenük leszek, valósággal és igazán. 9Ezt mondja a Seregek Ura: Legyetek erősek, ti, akik hallottátok ezeket az igéket a próféták szájából akkor, amikor lerakták a Seregek Ura házának az alapját, hogy felépítsék a templomot. 10Mert azelőtt nem ért semmit, amit az ember keresett, sem az, amit az állatával keresett. Nem volt biztonságban az ellenség miatt sem a városból kimenő, sem az oda bejövő, mert az embereket egymás ellen indítottam. 11De most már nem leszek olyan a megmaradt néphez, amilyen azelőtt voltam - így szól a Seregek Ura. 12Mert békességben vetnek, a szőlő megadja gyümölcsét, a föld megadja termését, az ég megadja harmatát, és mindezeket a megmaradt nép tulajdonává teszem. 13És bár átkozottak voltatok a népek között, Júda háza és Izráel háza, én megsegítlek benneteket, és áldottak lesztek. Ne féljetek, legyetek erősek! 14Mert ezt mondja a Seregek Ura: Bár úgy határoztam, hogy veszedelmet hozok rátok, mert elődeitek megharagítottak engem - így szól a Seregek Ura -, és azt nem bántam meg, 15most viszont úgy határoztam, hogy jót teszek Jeruzsálemmel és Júda házával. Ne féljetek! 16Ezeket tegyétek: Mondjatok igazat egymásnak! Hozzatok igaz és békét szerző ítéletet kapuitokban! 17Ne tervezzetek magatokban egymás ellen semmi rosszat, és ne szeressétek a hamis esküt! Mindezt gyűlölöm én - így szól az Úr. 18Így szólt hozzám a Seregek Urának igéje: 19Ezt mondja a Seregek Ura: A negyedik, az ötödik, a hetedik és a tizedik hónapban tartott böjt vidám örvendezéssé és boldog ünneppé lesz Júda házában. Csak szeressétek az igazságot és a békességet! 20Ezt mondja a Seregek Ura: Eljönnek még a népek és a többi város lakói, 21és az egyik város lakói a másikba menve mondják: Jertek, menjünk el, könyörögjünk az Úrhoz, folyamodjunk a Seregek Urához! Én is megyek! 22Nagy népek és erős nemzetek jönnek Jeruzsálembe, hogy a Seregek Urához folyamodjanak, és az Úrhoz könyörögjenek. 23Ezt mondja a Seregek Ura: Azokban a napokban tízen is megragadnak a mindenféle nyelvű népek közül egy júdait ruhája szegélyénél fogva, és ezt mondják: Hadd tartsunk veletek, mert hallottuk, hogy veletek van az Isten!

Kedves Testvérek!

A boldog jövendőről szóló próféciákat hallani, olvasni, mindig felemelő élmény. De a mostani nehéz időkben, amikor éppen enyhülni látszik az ítélet, nagyon jól esik különösen ilyesmiket olvasni, hogy idős nők és férfiak fognak gyerekkel együtt nevetni és játszani a város terein, meg azt, hogy újra lesz munka, ami nem felesleges időtöltés, fáradságos hiábavalóság lesz, hanem lesz eredménye, lesz újra termés, lesz újra megélhetés. Az ember békességben fog vetni, és örömmel fog aratni. Milyen jó olvasni, hogy lesz újra ünnep, a böjtöt vidám örvendezés váltja fel.

1. Aki azonban boldog jövendőt vár, tudnia kell, hogy mit kezdjen a múlttal

Az előző fejezetre utalva vissza, fontos kérdés, hogy hogyan élted meg a nyomorúság idejét. Nem véletlenül nem válaszol azonnal a próféta a követségbe érkezezők kérdésére, aki afelől érdeklődnek, hogy kell-e a fogság alatt tartott gyászalkalmakat, böjtöket most, az új kezdet idején is megtartani. Előbb tisztázni kell, hogy hogyan élted meg a fogság idejét. Értetted-e, hogy Isten akkor is, ott is, és mindörökké ugyan az. Értetted-e, hogy a nyomorúság ugyan úgy az Ő kegyelmének, szeretetének eszköze? Aki ezzel is megmenteni akart, megváltani a gonosztól? Őszinte volt-e a böjtöd, a bűnbánatod, és tudtál-e gyönyörködni Isten jelenlétében a próbatételek között is. Megértetted-e, hogy nem mehet így tovább, hogy új életre van szükséged, a réginek teljesen meg kell halni, és egy teljesen újat kell kezdeni. Ez csak Isten által, és csak Krisztusban lehetséges, de benne lehetséges.

1. Aki boldog jövendőt vár, annak hűségesnek kell lennie a jelenben.

Aki Isten végtelen kegyelmével valóban találkozott, az nem élhet úgy, ahogyan eddig élt. A kegyelemnek meg kell látszódnia az életünkön. Isten népe a fogságból hazatérve nem folytathatja ott, és úgy, ahogyan abbahagyta. Isten törvényének, a törvény áldásának meg kell látszódnia az életén. A kegyelmet nyert embernek magának is árasztania kell a kegyelem jó illatát. Isten szeretete átjárja az ember életét, és túlcsordul azon, és árad a körülötte élőkre. A fejezet végén azt olvassuk, hogy 10 pogány kapaszkodik egy Júdai ruhájába könyörögve, hogy hadd tartsanak velük. Ez a mindenkori Isten népének is felelőssége. „*Az igazi egyháznak tehát az a küldetése, hogy róla szeretet áradjon akkor is, ha körös körül gyűlölet van*.” (Csia Lajos). Isten nem a növekedést, és az életet kéri rajtunk számon, hiszen életet csak Ő adhat, de a hűséget igen. Hogyan tudod istent szeretni, ha engeded, hogy az Ő szeretete hasson az életedben, és az életeden keresztül. Ha engeded, hogy átvegye az irányítást, hogy Ő határozza meg a cselekedeteidet, a döntéseidet, és szentelje meg az érzéseidet.

„Nem elég az, hogy az Isten megforduljon: irgalmával, kegyelmével felénk forduló Istenhez nekünk is oda kell fordulnunk. Tehát nem a mi megtérésünk az alapja Isten kegyelmének, hanem az Isten kegyelme az alapja a mi megtérésünknek. Ám, ha nem térünk meg akkor, amikor az Isten kegyelme hozzánk fordul, ha kegyelmével visszaélünk és nem bocsátunk meg másoknak; ha akkor, mikor Isten a maga hűségét kiönti ránk és mi nem leszünk hívek ezt a kegyelmet követve, akkor az hiábavaló lett rajtunk.” (Csia Lajos)

1. A boldog jövendő egyedüli záloga, Isten jelenléte

Zakariás próféciája a boldog jövendőről igazán a maga teljességében az ezer éves birodalom idejére szólnak. A leírt áldások akkor teljesednek be igazán, amikor Isten lesz újra minden mindenekben, és Krisztus uralma teljességre jut. De Zakariás a fogság utáni időt e korszak előhírnökének látja, amikor ízelítőt kap isten népe az eljövendő üdvkorszakból. A boldogság záloga pedig ebben az egy mondatban van jelen: „Az én népem lesznek, én pedig Istenük leszek”. A boldogság maga, Isten jelenléte az ember életében. Amikor a mi drága megváltónk az embervilágba jött a nevében hordozta ezt a csodás ígéretet, Immánuel, velünk az Isten. Egész életével hirdette, halálával bizonyította, feltámadásával megpecsételte, hogy velünk az Isten. Ő elvette rólunk Isten ítéletének átkát, megszerezte a kegyelem teljességét, az új élet valódi lehetőségét. Ő reményt, és boldogságot hozott. Ő győzött. Isten népe a már most és a még nem boldogságban élhet. Tisztában lehet azzal, hogy ami ígéret, az valóság, és nem csalóka ábránd. Aki Krisztusban van, az már most, itt új teremtés, az új világ polgára, akinek minden körülmények között egyetlen reménysége, és boldogsága, hogy VELÜNK AZ ISTEN.

Ámen